text: 300 nye arbejdspladser i Holsted
  17 august 2011 kl. 08.28
  Danish Crown vil placere et nyt kreaturslagteri i Holsted.
  Det bliver Holsted i Vejen Kommune, der er blevet udpeget som stedet, hvor Danish Crown vil placere et nyt slagteri.
  Tilbage mangler blot, at Danish Crowns bestyrelse træffer den endelige beslutning om at etablere et nyt kreaturslagteri Danmark.
  - Det har været meget positivt at opleve den store interesse fra kommuner over hele landet, og derfor har vi også været grundige i vores overvejelser. Men der er rigtig mange faktorer, der spiller ind i sådan et regnestykke, og analyserne peger på, at Vejen kommune er det bedste bud, siger direktør i DC Beef Lorenz Hansen.
  Der er tale om en investering på godt en halv mia. kr. i danske industriarbejdspladser.
  Mange kommuner budt sig til at for at sikre de 300 arbejdspladser.
  - Danish Crowns beslutning om at placere et moderne kreaturslagteri i Vejen Kommune er en sejr for hele regionen. Når så stor en virksomhed vælger at placere sig i Danmarks strategiske kryds, vil det smitte positivt af mange steder. Det viser, at vores kommune er værd at investere i, og at vi også rummer de store virksomheder, siger borgmester i Vejen Kommune Egon Fræhr (V).
  